Pieter Wagenaar Hummelinck

**Pieter Wagenaar Hummelinck** (☆ 13 di yanüari 1907 na Vlaardingen (Hulanda) - † 30 di mart 2003 na Dieren, Hulanda) tabata un botániko i zoológo hulandes, i antianista. E tabata fundadó di *Caraïbisch Marien-Biologisch Instituut* (CARMABI) na Kòrsou i outor di un gran kantidat di buki riba tereno di flora i founa di Karibe Hulandes. 

## Biografia
Pieter Wagenaar Hummelinck ta yu di un direktor di un fábrika di lechi na Vlaardingen. For di mucha e tabata interesá den naturalesa i su promé publikashon na 1923 tabata tokante loke el a deskubri riba playa na Hulanda. Na 1935 el a gradua cum laude na Universidat di Utrecht.
Na mesun universidat e ta optené su título di doktor na 1940, basá riba su investigashonnan tokante molusko den Karibe. Henter su karera te su penshun na 1972 el a traha na Universidat di Utrecht komo investigadó den e laboratorio zoológiko. Entre 1930 i 1973 el a hasi nuebe ekspedishon pa region karibense pa kolektá material.

## Karibe Hulandes
Ku 18 aña el a biaha pa promé bes pa Karibe, entre otro Cuba, Jamaica i Florida, ku despues ta bira e region na kua el a dediká su bida. El a kuminsa bishita e islanan di Antias Hulandes na 1930, biahando huntu ku profesor Rutten riba un ekspedishon geológiko. Hummelinck a kolektá un kantidat grandi di espesie di animal tantu riba tera komo den awa dushi i den laman pa hasi investigashon. Su interes partikular tabata den e biologia di e lagunanan na kosta i e saliñanan di salu.

Hummelinck tabata pionero den inventarisá, katalogisá, investigá, klasifiká i deskribí varios espesie di flora i founa nativo di e islanan di Karibe Hulandes. Algun espesie ta hiba su nòmber, manera *[[Urgleptes hummelincki]]* i *[[Calomys hummelincki]]*. 
Universidat di Utrecht tabatin un sentro pa prosesá datonan tokante flora di Antia Hulandes den e *Instituut voor Systematische Plantkunde* i pa datonan tokante founa esaki tabata e Laboratorio di Ekologia Zoológiko i Taksonomia. Ku su investigashonnan biológiko un periodo nobo a inisiá ku a kondusí na realisashon na 1955 di CARMABI, un instituto pa investigashon marino pa Karibe Hulandes. For di e tempu ei CARMABI ta funshoná komo sentro di investigashon den vèlt. Na 1963 Hummelinck a boga pa Aruba proteha i propaga loke e isla tin na naturalesa i kultura. Hopi aña el a dediká na studia e pinturanan di baranka pre-colombiano, e restonan di habitante di pasado, e formashon di kuebanan di kalki i tereno di dioriet, i e matanan di agave i kadushi na Aruba. Su enbolbimentu ta duna empuhe na lantamento di e fundashon Aruba Nostra i e binimento di un museo archeológiko arubano.

Adishonalmente, Hummelinck a trata di kultivá interes den flora i fauna tur kaminda den Antias Hulandes. Esaki a resulta, entre otro, den e fundashon na 1948 di e grupo di trabou di 'Siensia Natural di Antia Hulandes', ku a saka un seri di publikashon. Anteriormente, na aña 1945, el a fundá na Hulanda e *Natuurwetenschappelijke Studiekring voor Suriname en de Nederlandse Antillen* (NSSNA), ku su aktividatnan multifasetiko ku tabata prinsipalmente riba tereno di biologia i geologia. El a fungi komo redaktor di diferente seri di publikashon sientífiko i popular, spesialmente den e áreanan di fauna, flora, geologia i arkeologia di Antias Hulandes y bisindario. 

Pieter Wapenaar Hummelinck a fayesé dia 30 di mart 2003 na Dieren (Hulanda), na edat di 96 aña.

## Bibliografia
* *Cactusfasciaties van Aruba, Curaçao en Bonaire* (1930), Van Druten, Utrecht
* *Over het gebruik van cactussen op Bonaire* (1931), Van Druten, Utrecht
* *Over Cereus repandus, Cephalocereus lanuginosus, Lemaireocereus griseus en Acanthocereus tetragonus* (1938)
* *Notes on the Cactaceae of Curaçao, Aruba, Bonaire and North Venezuela* (1938)
* *Notes on agave in the Netherlands West Indies and North Venezuela* (1938)
* *Over verweeringsholten in diorietblokken op Aruba* (1938), Martinus Nijhoff, 's-Gravenhage
* *Studies on the fauna of Curaçao, Aruba, Bonaire and the Venezuelan islands* (1940), disertashon, Utrecht
* *Het Melocactus-onderzoek* (1942)
* *Natuurwetenschappelijke belangstelling voor de Nederlandse Antillen* (1951), Kòrsou
* *Naar de West* (1952, ku Piet Bakker)
* *Rotstekeningen van Curacao, Aruba en Bonaire* (1953), Martinus Nijhoff, Den Haag
* *Fauna Nederlandse Antillen* (1955), Nijhoff/Salas, Den Haag/Willemstad
* *Studies on the physical anthropology of the Netherlands Antilles: I-II : Indian skeletal remains from Aruba* (1959, ku Jouke Tacoma) 
* *Twintig jaren studiekring* (1967), Natuurwetenschappelijke Studiekring voor Suriname en de Nederlandse Antillen
* *Aruba* (1967, ku H. Hannau i W.F. Lugtenburg), Andermann, München 
* *Een naturwetenschappelijk onderzoek gericht op het behoud van het lac op Bonaire* (1969, ku P.J. Roos), Martinus Nijhoff, 's Gravenhage
* *Studies on the fauna of Curaçao and other Caribbean islands. Volume I* (1971), NSSNA
* *De grotten van de Nederlandse Antillen / Caves of the Netherlands Antilles* (1979)
* *De rotstekeningen van Bonaire en Curaçao / The prehistoric rock drawings of Bonaire and Curaçao* (1992), Uitgeverij Presse-Papier, Utrecht

## Literatura riba Hummelinck
* De Jong, K.M. & H.E. Coomans, 1988. *Marine gastropods from Curacao, Aruba and Bonaire*. Brill, Leiden: 1-261.
* Van der Steen, L.J. (ed.), 1988. *Studies in honour of dr. Pieter Wagenaar Hummelinck.* Natuurwetenschappelijke Studiekring voor Suriname en de Nederlandse Antillen,no. 123: 1-295.